สถานีวัดพระศรีมหาธาตุ

สถานีวัดพระศรีมหาธาตุ () เป็นสถานีรถไฟฟ้าบีทีเอสแบบยกระดับ ในเส้นทางสายสุขุมวิท และเชื่อมต่อรถไฟฟ้ามหานคร สายสีชมพูในอนาคต โดยตัวสถานีของรถไฟฟ้าบีทีเอสจะวางขนานกับอุโมงค์ลอดใต้วงเวียนอนุสาวรีย์พิทักษ์รัฐธรรมนูญ หรือวงเวียนหลักสี่ ขณะที่สถานีของรถไฟฟ้าสายสีชมพูจะวางขนาบข้างสะพานข้ามแยกหลักสี่ - รามอินทรา ในพื้นที่แขวงอนุสาวรีย์ เขตบางเขน กรุงเทพมหานคร นับเป็นสถานีเปลี่ยนสายที่สำคัญในย่านกรุงเทพมหานครตอนเหนือ

สถานีแห่งนี้อยู่ใกล้กับสถานที่สำคัญหลายแห่ง ได้แก่ วัดพระศรีมหาธาตุวรมหาวิหาร มหาวิทยาลัยราชภัฏพระนคร และสถานีตำรวจนครบาลบางเขน สถานีของส่วนสายสุขุมวิทเปิดใช้งานเมื่อวันที่ 5 มิถุนายน พ.ศ. 2563 โดยเคยเป็นสถานีสุดท้ายของการเปิดให้บริการส่วนต่อขยายรถไฟฟ้าสายสีเขียวเหนือ ช่วงหมอชิต-คูคต ระยะที่ 3 จำนวน 4 สถานี ขณะที่สถานีของสายสีชมพู ยังอยู่ในระหว่างการก่อสร้างภายใต้ความรับผิดชอบของบริษัท นอร์ทเทิร์น บางกอกโมโนเรล จำกัด ผู้รับสัมปทานรถไฟฟ้าสายสีชมพู

ที่ตั้ง 
ตั้งอยู่บริเวณกลางวงเวียนอนุสาวรีย์พิทักษ์รัฐธรรมนูญ จุดตัดระหว่างถนนพหลโยธิน ถนนแจ้งวัฒนะ และถนนรามอินทรา ในพื้นที่แขวงอนุสาวรีย์ เขตบางเขน กรุงเทพมหานคร โดยสถานีรถไฟฟ้าบีทีเอส สายสุขุมวิท จะตั้งตามแนวถนนพหลโยธิน โดยคร่อมอยู่เหนืออุโมงค์ลอดใต้วงเวียนอนุสาวรีย์พิทักษ์รัฐธรรมนูญ และสถานีรถไฟฟ้าสายสีชมพู จะขนาบข้างสะพานข้ามวงเวียนอนุสาวรีย์พิทักษ์รัฐธรรมนูญ ตามแนวถนนรามอินทรา

ในแผนงานเดิมของสำนักงานนโยบายและแผนการขนส่งและจราจร (สถานะก่อนกรมการขนส่งทางราง) สถานีแห่งนี้ในสายสีชมพูใช้ชื่อว่า สถานีวงเวียนหลักสี่ ตามชื่อทางแยก และ สถานีอนุสาวรีย์พิทักษ์รัฐธรรมนูญ ตามชื่ออนุสาวรีย์พิทักษ์รัฐธรรมนูญอันเป็นสัญลักษณ์ใหญ่ในพื้นที่ตั้ง แต่ในแผนการดำเนินการจริงของการรถไฟฟ้าขนส่งมวลชนแห่งประเทศไทยได้มีการขยับตำแหน่งของทั้งสถานีวัดพระศรีมหาธาตุแห่งนี้ จากตำแหน่งเดิมคือด้านหน้าวัดพระศรีมหาธาตุ และสถานีวงเวียนหลักสี่ของสายสีชมพูที่อยู่ด้านหน้ามหาวิทยาลัยเกริก ให้มาอยู่บริเวณกลางวงเวียนอนุสาวรีย์หลักสี่ และขยับตำแหน่งสถานีวงเวียนหลักสี่ของสายสุขุมวิท ให้ไปอยู่บริเวณด้านหน้าหมู่บ้านราชตฤณมัย เขตบางเขนแทน ทำให้ที่สุดแล้ว สถานีวงเวียนหลักสี่ในสายสีชมพู ใช้ชื่อสุดท้ายว่าสถานีวัดพระศรีมหาธาตุเหมือนกับสายสุขุมวิท ทั้งนี้สถานีวงเวียนหลักสี่ของสายสุขุมวิทในปัจจุบันคือสถานีพหลโยธิน 59

การสูญหายของอนุสาวรีย์พิทักษ์รัฐธรรมนูญ 

ในคราวก่อสร้างสถานีวัดพระศรีมหาธาตุได้มีการปรับตำแหน่งสถานีอยู่บ่อยครั้ง จนในที่สุดได้ข้อสรุปให้สถานีมาตั้งอยู่กลางวงเวียนหลักสี่ ซึ่งการย้ายตำแหน่งที่ตั้งสถานีทำให้ต้องมีการรื้อย้ายอนุสาวรีย์พิทักษ์รัฐธรรมนูญจากตำแหน่งเดิมออกไป 45 องศาทางทิศตะวันตกเฉียงเหนือ เพื่อไม่ให้บดบังทัศนียภาพของฌาปณสถานกองทัพอากาศ แต่หลังจากที่การรถไฟฟ้าขนส่งมวลชนแห่งประเทศไทยได้รื้อย้ายสำเร็จแล้วครั้งหนึ่ง ได้มี กลุ่มคนไม่ระบุหน่วยงาน เข้ามารื้อย้ายอนุสาวรีย์พิทักษ์รัฐธรรมนูญออกไปจากพื้นที่ เพื่อเป็นการเตรียมพื้นที่ให้การรถไฟฟ้าขนส่งมวลชนแห่งประเทศไทยและกิจการร่วมค้าบีเอสอาร์ดำเนินการเข้าพื้นที่เพื่อก่อสร้างสถานี การบังคับสูญหายของอนุสาวรีย์พิทักษ์รัฐธรรมนูญทำให้กลุ่มการเมืองฝ่ายซ้ายมองว่าการกระทำดังกล่าวเป็นการลบสัญลักษณ์ทางการเมือง และได้มีการเรียกร้องให้นำอนุสาวรีย์ฯ กลับมาตั้งที่เดิม อนึ่งทั้งกรุงเทพมหานคร และรฟม. ได้ปฏิเสธว่าไม่ทราบเรื่องการย้ายอนุสาวรีย์ออกไปจากพื้นที่และหลักฐานการรื้อย้ายก็ไม่สามารถหาได้พบ ภายหลังได้มีการทุบฐานอนุสาวรีย์ทิ้งทั้งหมดและปรับปรุงใหม่เป็นสวนหย่อมเพื่อเพิ่มทัศนียภาพ และอีกส่วนหนึ่งได้ปรับปรุงเป็นห้องเครื่องของสถานีรถไฟฟ้าซึ่งเป็นพื้นที่หวงห้ามของ รฟม. และบีทีเอสซี

แผนผังของสถานี 

จุดสังเกต
 ชั้น U3 จะเป็นพื้นที่ของสายสุขุมวิททั้งหมด
 ชั้น U2 จะเป็นพื้นที่ร่วมของทั้งสายสุขุมวิท และสายสีชมพูโดย
 พื้นที่สถานีสายสุขุมวิท ฝั่งสถานีตำรวจนครบาลบางเขน (มุ่งหน้า สถานีพหลโยธิน 59) จะเป็นทั้งสถานีและชานชาลาสายสีชมพู มุ่งหน้า สถานีรามอินทรา 3
 พื้นที่สถานีสายสุขุมวิท ฝั่งสำนักงานเขตบางเขน (มุ่งหน้า สถานีกรมทหารราบที่ 11) จะเป็นทั้งสถานีและชานชาลา สายสีชมพู มุ่งหน้า สถานีราชภัฏพระนคร

รายละเอียดของสถานี

สีสัญลักษณ์ของสถานี 
สถานีรถไฟฟ้าบีทีเอส สายสุขุมวิท จะใช้สีเขียวเข้มตกแต่งรั้วและเสาชานชาลา ป้ายทางเข้าและทางขึ้นสถานี เพื่อบ่งบอกว่าเป็นสถานีฝั่งพหลโยธินเหนือ สถานีรถไฟฟ้าสายสีชมพู จะใช้สีชมพูตกแต่งสถานีเพื่อสื่อให้เห็นว่าเป็นสถานีของโครงการรถไฟฟ้าสายสีชมพู

รูปแบบของสถานี 
เป็นสถานียกระดับ วางคร่อมอยู่เหนือวงเวียนอนุสาวรีย์พิทักษ์รัฐธรรมนูญ และสะพานข้ามแยกอนุสาวรีย์พิทักษ์รัฐธรรมนูญ การก่อสร้างสถานีจึงต้องเว้นพื้นที่ชั้นขายบัตรโดยสารตรงกลางสถานีในลักษณะเดียวกันกับสถานีแยกนนทบุรี 1 ของ รถไฟฟ้ามหานคร สายฉลองรัชธรรม ตามความกว้างของสะพานข้ามแยกโดยรวมพื้นที่ของรางรถไฟฟ้าสายสีชมพูเข้าไปด้วย

พื้นที่ชั้นขายบัตรโดยสารจะถูกแบ่งออกเป็นสองส่วน และยังทำหน้าที่เป็นชั้นชานชาลาของรถไฟฟ้าสายสีชมพูซึ่งเป็นชานชาลาด้านข้าง (Station with Side Platform) ตามแนวของถนนรามอินทรา ส่วนชานชาลาของรถไฟฟ้าบีทีเอสจะอยู่ชั้นบนสุดที่ความสูง 17-18 เมตร เป็นชานชาลาแบบกลาง (Station with Central Platform) ตามแนวถนนพหลโยธิน

การจัดพื้นที่ในตัวสถานี 
แบ่งเป็น 3 ชั้น ประกอบด้วย
 G ชั้นพื้นถนน และยังเป็นชั้นจำหน่ายบัตรโดยสารของรถไฟฟ้าสายสีชมพู
 2 ชั้นจำหน่ายบัตรโดยสารของทั้งรถไฟฟ้าบีทีเอส สายสุขุมวิท และรถไฟฟ้าสายสีชมพู รวมถึงยังเป็นชานชาลา สำหรับรถไฟฟ้าสายสีชมพู ในทิศทางตั้งฉากกันกับรถไฟฟ้าบีทีเอส สายสุขุมวิท ตามแนวของถนนรามอินทรา
 3 ชั้นชานชาลา สำหรับรถไฟฟ้าบีทีเอส สายสุขุมวิท

ทางเข้า-ออก 
ประกอบด้วยทางขึ้น-ลงปกติ และทางเดินใต้รางรถไฟฟ้า (Sky Walk) โดยสถานีทั้งสองส่วนจะนับทางเข้า-ออก แยกจากกัน ดังนี้

สายสีเขียว 
 1 วัดพระศรีมหาธาตุวรมหาวิหาร, มหาวิทยาลัยราชภัฎพระนคร, สำนักงานประปาสาขาบางเขน การประปานครหลวง, บริษัท ทีโอที จำกัด (มหาชน) สาขาหลักสี่ (ลิฟต์,บันไดเลื่อน)
 2 สำนักงานเขตบางเขน, สถาบันพัฒนาสุขภาวะเมือง, ห้องสมุดประชาชน เขตบางเขน, โรงเรียนประชาภิบาล (ลิฟต์,บันไดเลื่อน)
 3 ซอยแจ้งวัฒนะ 2, สถานธนานุเคราะห์ สาขา 15, ซิลค์เพลส พหลโยธิน-หลักสี่ (ลิฟต์,บันไดเลื่อน)
 4 สถานีตำรวจนครบาลบางเขน, สวนรักษ์ธรรมชาติ, ที่ทำการไปรษณีย์รามอินทรา (ลิฟต์,บันไดเลื่อน)
 Skywalk ทิศเหนือ  โรงเรียนไทยนิยมสงเคราะห์, โลตัส สาขาหลักสี่, ซอยพหลโยธิน 57
 Skywalk ทิศใต้  วัดพระศรีมหาธาตุวรมหาวิหาร, ฌาปณสถานกองทัพอากาศ, ซอยพหลโยธิน 55,  สถาบันป้องกันควบคุมโรคเขตเมือง, สถานีดับเพลิงบางเขน, การไฟฟ้านครหลวง เขตบางเขน (ลิฟต์,บันไดเลื่อน)
จุดรวมพลอยู่ที่ทางออก 2 บริเวณด้านหน้าสำนักงานเขตบางเขน และทางออก 4 บริเวณสวนรักษ์ธรรมชาติ

สายสีชมพู 
ทางเข้า-ออกส่วนนี้จะเปิดให้บริการเมื่อรถไฟฟ้าสายสีชมพูเปิดให้บริการ ประกอบด้วยทางเข้า-ออก 3 จุด ดังนี้
 1 สถานีตำรวจนครบาลบางเขน, สวนรักษ์ธรรมชาติ
 2 ที่ทำการไปรษณีย์รามอินทรา, มหาวิทยาลัยเกริก (ลิฟต์,บันไดเลื่อน)
 3 สำนักงานเขตบางเขน, สถาบันพัฒนาสุขภาวะเมือง, ห้องสมุดประชาชน เขตบางเขน, โรงเรียนประชาภิบาล (ลิฟต์,บันไดเลื่อน)

เวลาให้บริการ

สถานที่สำคัญใกล้เคียง 
 วัดพระศรีมหาธาตุวรมหาวิหาร 
 ฌาปนสถานกองทัพอากาศ
 มหาวิทยาลัยราชภัฏพระนคร 
 โรงเรียนมัธยมสาธิตวัดพระศรีมหาธาตุ
 พุทธวิชชาลัย
 การไฟฟ้านครหลวงเขตบางเขน การไฟฟ้านครหลวง
 สำนักงานเขตบางเขน
 ห้องสมุดประชาชนกรุงเทพมหานคร เขตบางเขน
 สถาบันป้องกันควบคุมโรคเขตเมือง กรมควบคุมโรค กระทรวงสาธารณสุข
 สถานีตำรวจนครบาลบางเขน 
 สถานีดับเพลิงบางเขน
 ศูนย์เยาวชนบางเขน
 กรมทหารขนส่งรักษาพระองค์
 สำนักงานเขตการเดินรถที่ 1 องค์การขนส่งมวลชนกรุงเทพ (อู่บางเขน) 
 สำนักงานประปาสาขาบางเขน การประปานครหลวง
 ศูนย์บริการลูกค้าโทรคมนาคมแห่งชาติ หลักสี่
 มหาวิทยาลัยเกริก 
 โลตัส สาขาหลักสี่ 
 โรงเรียนไทยนิยมสงเคราะห์
 หมู่บ้านอัมรินทร์นิเวศน์
 โรงแรมเบสท์ เวสเทิร์น นาดา ดอนเมือง แอร์พอร์ต

การเชื่อมต่อรถโดยสารประจำทาง

อ้างอิง 

วัดพระศรีมหาธาตุ
วัดพระศรีมหาธาตุ
สิ่งก่อสร้างตั้งแต่ พ.ศ. 2563
วัดพระศรีมหาธาตุ